સૌરાષ્ટ્રમાં 11મી ઓગસ્ટ 1979ની વર્ષાભરી રાત હતી. એક વિશાળ જળાશયના કિનારે આવીને એક કાદવવાળી જીપ થોભી. એમાંથી ઊતરતાં લોથપોથ સરકારી ઇજનેર સામેનું દૃશ્ય જોઈને અવાચક થઈ ગયા. દસ દિવસની એકધારી અતિવૃષ્ટિ છતાં સરોવર ખાલીખમ પડ્યું હતું. બે માઈલ લાંબો મચ્છુ બંધ-2 ધોવાઈ ગયો હતો અને તેના જળાશયનાં પાણી મોરબી શહેર પર ત્રાટક્યાં હતાં. ઇતિહાસનું એક સૌથી પ્રાણઘાતક ઘોડાપૂર બની ચૂક્યું હતું.